A4-0198/97

Päätöslauselma komission tiedonannosta Kiinan ja Euroopan suhteiden politiikasta pitkällä ajalla (KOM(95)0279 - C4-0288/95)

Euroopan parlamentti, joka

- ottaa huomioon komission tiedonannon (KOM(95)0279 - C4-0288/95),

- ottaa huomioon neuvoston tästä 4. joulukuuta 1995 hyväksytystä tiedonannosta tekemät johtopäätökset,

- ottaa huomioon talous- ja sosiaalikomitean lausunnon ((TSK 327/97, 19. - 20.3.1997)),

- ottaa huomioon keskustelut, joita suhteista Kiinan kansantasavaltaan vastaava valtuuskunta on käynyt Kiinan kansallisen kansankongressin kanssa,

- ottaa huomioon aikaisemmat Kiinaa, Tiibetiä, Itä-Turkestania (Xinjiang), Taiwania, Hongkongia ja Macaota koskevat päätöslauselmansa,

- ottaa huomioon 13. marraskuuta 1996 antamansa päätöslauselman Maailman kauppajärjestöstä (WTO) ((EYVL C 362, 2.12.1996, s. 152)), 14. kesäkuuta 1995 antamansa päätöslauselman komission tiedonannosta «Kohti uutta Aasian-strategiaa» ((EYVL C 166, 3.7.1995, s. 64)), 9. helmikuuta 1994 antamansa päätöslauselman Euroopan unionin ja Kiinan kansantasavallan välisistä suhteista ((EYVL C 61, 28.2.1994, s. 71)), 28. toukokuuta 1993 antamansa päätöslauselman Kiinan ja Taiwanin sisällyttämisestä tullitariffeja ja kauppaa koskevaan yleissopimukseen (GATT) ((EYVL C 176, 28.6.1993, s. 221)) sekä Taiwanin GATT-jäsenyydestä ((EYVL C 176, 28.6.1993, s. 224)),

- ottaa huomioon ulko- ja turvallisuusasiain ja puolustuspolitiikan valiokunnan mietinnön sekä taloudellisten ulkosuhteiden valiokunnan lausunnon (A4-0198/97),

A. katsoo sekä EU:n että Kiinan kannalta tärkeäksi, että vastakkain asettumisen sijasta pidetään yllä yhteistyösuhteita, joiden avulla kehitetään molemminpuolisia taloudellisia etuja ja rohkaistaan Kiinaa osallistumaan nykyistä laajemmin vuoropuheluun, jonka perustana on «business as usual» ja sen lisäksi «politics as usual»,

B. ottaa huomioon, että on mahdotonta ennustaa Kiinan kehityksen pitkän aikavälin vaikutusta sen 1,2 miljardin asukkaan väestöön, EU:hun ja koko maailmaan,

C. katsoo, että suhteiden Kiinaan on perustuttava Euroopan unionista tehdyssä perustamissopimuksessa määritettyihin yhteisen ulko- ja turvallisuuspolitiikan tavoitteisiin, muun muassa demokratian ja oikeusvaltioperiaatteen kehittämiseen ja lujittamiseen sekä ihmisoikeuksien ja perusvapauksien kunnioittamiseen,

D. katsoo, että tätä ei millään tavoin voida pitää puuttumisena Kiinan sisäisiin asioihin, vaan myönteisenä toimena, jolla tuetaan yhteisten kansainvälisten instituutioiden kehittämiä yleismaailmallisia arvoja,

E. katsoo, että Kiinassa käytännöllisesti katsoen kaikki hallituksen arvostelijat on pidätetty tai vangittu; katsoo, että ihmisoikeustilanne yleisesti ottaen ei ole osoittanut viime vuosina paranemisen merkkejä,

F. ottaa huomioon, että EU allekirjoitti vuonna 1985 viisivuotisen kauppa- ja yhteistyösopimuksen Kiinan kansantasavallan kanssa ja että sopimus on vuodesta 1990 lähtien kaikessa hiljaisuudessa uusittu vuosi kerrallaan; ottaa huomioon demokratialiikkeen väkivaltaisen murskaamisen vuonna 1989, sitä seuranneen diplomaattisen eristämisen ja edelleen voimassa olevan aseidenvientikiellon,

G. ottaa toisaalta huomioon EU:n ja Kiinan välisen kaupan nopean kasvun ja toisaalta Kiinan kotimaankaupan hajanaisen tilan, alueellisen epätasa-arvon, protektionismin, mielivaltaiset tullimaksut ja liikennemaksut sekä liikenneyhteyksien infrastruktuurin heikkouden,

H. ottaa huomioon Euroopan ja Kiinan kauppayhdistyksen jäseniä koskeneen kyselyn «Kauppa ja investoinnit Kiinassa - Kiina ja WTO» tulokset ja niiden mukaisen lausunnon, jonka mukaan «Kiinalla on vielä paljon matkaa siihen, että se täyttää kansainvälisen kaupan yhteisesti hyväksytyt toimintatavat, avaa markkinansa, sallii ulkomaisten yritysten vapaan toiminnan ja luo jakeluverkostot»,

I. ottaa huomioon Euroopan unionin kokemuksen 370 miljoonan asukkaan yhtenäismarkkinoiden luomisesta, jotka perustuvat ensisijaisesti kauppaa koskevien lakien ja standardien yhdenmukaistamiseen ja jotka ovat luoneet taloudellista kasvua, sekä kokemuksen Keski- ja Itä-Euroopan maiden ja entisen Neuvostoliiton auttamisessa mukauttamaan entiset komentotaloutensa näihin standardeihin; ottaa lisäksi huomioon käynnissä olevan 12 Välimeren maata sisältävän noin 700 miljoonan ihmisen integroidut markkinat muodostavan vapaakauppa-alueen kehittämisen; tätä kokemusta olisi käytettävä hyväksi tehokkaiden Kiinan yhteismarkkinoiden luomisessa,

J. ottaa huomioon, että koska Kiina on niin suuri, on tavalla, jolla Kiinan talous kehittyy, ratkaisevia vaikutuksia sekä itse Kiinan että koko maailman ja siten myös Euroopan ympäristöön; jos Kiina alkaa lähestyä lännen kulutuksen ja saastuttamisen tasoa, globaali ympäristötila on jaettava entistä tasapuolisemmin, minkä johdosta Kiina saisi nykyistä enemmän mahdollisuuksia ja länsi, EU mukaan lukien, nykyistä vähemmän mahdollisuuksia voimavarojen hyväksikäyttöön ja saastuttamiseen,

K. ottaa huomioon poliittiset ja taloudelliset strategiat, jotka ovat vuodesta 1978 lähtien muuttaneet Kiinan sisäistä tilannetta ja ulkoista asemaa,

L. katsoo erityisesti, että Kiinan vaikuttava taloudellinen kasvu viime vuosina aiheuttaa sen, että tarvitaan asteittaista poliittista ja institutionaalista uudistusta, jolla säännellään demokraattisemmin sekä kansalaisten että valtion koneiston perusoikeuksia ja velvollisuuksia,

M. toteaa, että Kiinan vallanpitäjät nojaavat Kansan vapautusarmeijaan (PLA) poliittisen tilanteen säilyttäjänä; tunnustaa kuitenkin sen, että kaikkialle ulottuvan taloudellisen, kaupallisen ja teollisen toimintansa vuoksi, mikä on mahdollista ainoastaan Kiinan «sosialistisen markkinatalouden» kaltaisessa järjestelmässä, PLA:sta on tullut myös taloudellisen siirtymisprosessin edistäjä ja vaikuttaja; katsoo myös, että vallan keskittyminen PLA:lle, niin kauan kuin se jatkuu, estää kehitystä kohti markkinataloutta ja demokratiaa,

N. panee huolestuneena merkille Kiinan puolustusmenojen lisääntymisen, joka ilmenee mm. valtamerilaivaston perustamisena ja Kiinan ydinaseiden nykyaikaistamisena; tämä on johtanut puolustusmenojen kasvuun koko alueella ja lisännyt konfliktin vaaraa,

O. toteaa, että vuonna 1996 rikosprosessilainsäädäntöä ja hallinnollisia seuraamuksia koskevaa lakia tarkistettiin; toteaa kuitenkin, että tämä lainsäädännön tarkistaminen jää edelleen kauaksi kansainvälisistä puolueetonta oikeudenkäyntiä koskevista normeista ja että nämä uudistukset menettävät osittain merkityksensä muiden 1980-luvun jälkeen säädettyjen lakien vuoksi, kuten vuonna 1996 hyväksytyn sotatilalain vuoksi, jonka mukaisesti kriminalisoidaan monenlaista mahdollisesti poliittista, taloudellista ja sosiaalista järjestystä uhkaavaa toimintaa,

P. ottaa huomioon, että viranomaisten laajat laittomuudet, tuomioistuinten riippumattomuuden puuttuminen ja lain mielivaltainen soveltaminen johtavat lukuisiin ihmisoikeusrikkomuksiin, ja että vaikka joitakin näistä toimista ilmeisestikin pyritään rajoittamaan, on edelleen useita syitä tuntea vakavaa huolta Kiinan ihmisoikeustilanteesta,

Q. katsoo, että nykyisestä osittain kansainvälisten normien vastaisesta lainsäädännöstä ja uudistettujen lakien epätarkoituksenmukaisesta soveltamisesta aiheutuu Kiinassa yhä vakavia ja järjestelmällisiä ihmisoikeuksien loukkauksia, kuolemanrangaistuksen lisääntynyttä ja entistä laaja-alaisempaa käyttöä jopa vähäisissä rikoksissa ja lukuisten ihmisten pidätyksiä poliittisten tai uskonnollisen näkemysten rauhanomaisen esittämisen vuoksi; monet heistä ovat työleireillä ja valmistavat tuotteita, joita mahdollisesti tuodaan Euroopan unioniin yleisen tullietuusjärjestelmän määräysten vastaisesti,

R. ottaa huomioon etnisten ja uskonnollisten ryhmien ja erityisesti tiibetiläisten, uiguurien ja mongolien jatkuvan sorron sekä heidän alueidensa yhä enenevän asuttamisen,

S. pahoittelee syvästi, että neuvosto ja komissio eivät Euroopan parlamentin 20. helmikuuta 1997 antamassa päätöslauselmassa YK:n ihmisoikeuskomission 53. istunnosta ((EYVL C 85, 17.3.1997, s. 143)) esittämästä toivomuksesta huolimatta kyenneet Geneven ihmisoikeustoimikunnassa puolustamaan yhteistä kantaa vakavista ihmisoikeusloukkauksista Kiinassa,

T. ottaa huomioon, että Saharov-palkinto myönnettiin vuonna 1996 Wei Jinshengille,

U. on vakuuttunut siitä, että ihmisoikeudet ymmärretään ja niitä suojellaan paremmin yhteiskunnissa, joissa kaupan, sijoitusten, ihmisten ja ajatusten liikkeet ovat vapaita,

V. ottaa huomioon, että vuoden 1984 Kiinan ja Ison-Britannian välisessä yhteisessä julistuksessa todetaan, että «Hongkongiin sovellettavat kansalaisoikeuksia ja poliittisia oikeuksia koskevan kansainvälisen yleissopimuksen sekä taloudellisia, sosiaalisia ja sivistyksellisiä oikeuksia koskevan kansainvälisen yleissopimuksen määräykset jäävät voimaan», ja peruslain (Basic Law) 39 artiklassa lisätään, että «ne pannaan täytäntöön Hongkongin erityishallintoalueen lakien nojalla»,

W. katsoo, että samojen kansainvälisten sopimusten ulottamisesta koskemaan Macaota neuvoteltiin ja sovittiin yhteisymmärryspöytäkirjassa lokakuussa 1992 Portugalin ja Kiinan välillä eikä Kiina esittänyt minkäänlaisia varauksia ja että perustuslain 40 pykälässä säädetään, että kyseisiä määräyksiä sovelletaan kaikessa Macaon erityishallintoalueen lainsäädännössä,

X. ottaa huomioon, että Macaon ja Euroopan yhteisön välinen kauppa- ja yhteistyösopimus sisältää yhteistyön ehdottomana edellytyksenä lausekkeen demokraattisista periaatteista ja ihmisoikeuksista;

I. Yhteistyö

1. Pitää komission tiedonantoa myönteisenä ja antaa tukensa siinä esitetylle strategialle ja Kiinaa koskevalle toimintaohjelmalle, johon kuuluvat köyhyyden vastainen taistelu, lasten hyvinvointi, ympäristö- ja maatalousuudistus, liike- elämän ja kulttuurin yhteydet ja erityisesti kansalaisyhteiskunnan, demokratian ja oikeusvaltion kehittäminen, sekä vaatii niiden täyden tehokkuuden takaamiseksi, että niille myönnetään tarpeelliset taloudelliset ja inhimilliset resurssit;

2. Tunnustaa, että on tärkeää tukea Kiinan täysimääräistä sisällyttämistä kansainvälisten poliittisten, taloudellisten ja kaupallisten suhteiden järjestelmään; kehottaa harkitsemaan säännöllisten huippukokousten järjestämistä EU:n ja Kiinan välillä;

3. Kehottaa kansankongressia osallistumaan sovitteluun, joka perustuu historiallisten väärinkäsitysten tunnustamiseen, ja siirtymään kohti yhteisiin kokemuksiin perustuvia toimia pyrkien täyttämään Kiinan ja Euroopan kansojen toiveet ja tarpeet;

4. On vakuuttunut, että Euroopan ja Kiinan väliseen parempaan keskinäiseen yhteisymmärrykseen päästään parlamenttien välisten suhteiden syventämisellä; kehottaa tätä varten kansallista kansankongressia ja sen parlamenttien välisistä suhteista vastaavaa valtuuskuntaa syventämään yhteyksiä ja lisäämään sellaisia tapaamisia, joiden avulla tuetaan vuoropuhelua ja mielipiteiden vaihtoa;

5. Pyytää neuvostoa ja komissiota aloittamaan mahdollisimman pian suorat neuvottelut Kiinan kansantasavallan kanssa, jotta mahdollistettaisiin taloudellista ja kaupallista yhteistyötä koskevan puitesopimuksen allekirjoittaminen tasolla, joka kuvastaa EU:n ja Kiinan kansantasavallan välisten suhteiden mahdollisuuksia; muistuttaa tältä osin, että myös taloudellisissa ja kaupallisissa ulkosuhteissa unioni pitää tärkeänä ihmisoikeuksia ja niitä koskevaa lauseketta, johon on sisällytettävä mahdollisuus sopimuksen täytäntöönpanon keskeyttämiseen vakavien, laajojen ja pysyvien ihmisoikeusloukkausten vuoksi;

6. Vahvistaa toivomuksensa nähdä Kiina Maailman kauppajärjestön täysjäsenenä määriteltyjen ehtojen pohjalta;

7. Kehottaa komissiota sekä neuvoston puheenjohtajavaltiota Euroopan unionista tehdyn sopimuksen J.7 artiklan mukaisesti sekä ottaen huomioon Kiinan merkityksen kumppanina antamaan puolen vuoden välein arvion Kiinan kanssa ihmisoikeuskeskustelun jälkeen käydyistä neuvotteluista, keskinäisen kaupan tilasta sekä siitä, miten Kiina on noudattanut kansainvälisiä sopimuksia mukaan lukien WTO:n ja OECD:n jäsenyyttä kohti otetut askeleet;

8. Korostaa sitä, että EU:n ja sen jäsenvaltioiden on yhteensovitettava Kiinaa koskeva poliittinen ja taloudellinen politiikkansa erityisesti Yhdistyneissä kansakunnissa ja muissa kansainvälisissä järjestöissä; korostaa edelleen, että EU:n politiikka on sovitettava yhteen Yhdysvaltojen ja Japanin Kiinan- politiikan kanssa;

9. Katsoo, että kansalaisjärjestöjen roolia olisi kehitettävä EU-hankkeiden ja muiden hankkeiden täydentämiseksi ja tukemiseksi Kiinassa, ja pyytää Kiinaa säätämään lain kyseisten järjestöjen sijoittautumisoikeudesta ja sallimaan niiden laajemman toiminnan maassa;

10. Vaatii EU:n asiantuntemuksen laajaa käyttämistä siten, että sen avulla korjataan teollistumisen ja siitä johtuvan saastumisen aiheuttamia ympäristövaurioita, ja kehottaa Kiinaa antamaan täyden tukensa kansainvälisille ympäristöaloitteille;

11. Kehottaa sekä komissiota että jäsenvaltioita kehittämään erityisohjelmia ympäristöyhteistyötä varten, jotta taloudellisesta ja erityisesti teollisesta kehityksestä koituisi mahdollisimman vähän haittaa ympäristölle eli ilmalle, vedelle ja maaperälle; tällöin on mietittävä myös erityisiä rahoituksellisia ehtoja (vastuut, takuut) ympäristöinvestointeja varten, joita ovat esimerkiksi osaamisen siirto ja ympäristönsuojeluvaatimukset täyttävien malliyritysten kehittäminen yhteisymmärryksessä paikallisen talouselämän kanssa;

12. Katsoo, että EU:n on jatkettava ja laajennettava inhimillisten resurssien kehittämisohjelmia Kiinassa, muun muassa oikeudellisen yhteistyön, kuten juristien ja tuomareiden koulutuksen ja kauppa- ja talousoikeuden alalla, ja tehostettava opetus- ja kulttuurivaihto- ohjelmaansa;

13. Kehottaa komissiota laatimaan koulutussuunnitelmia ammattiin pätevöitymistä varten aloilla, joilla eurooppalaiset standardit tarjoavat maailmanlaajuisesti pätevän mallin, kuten ympäristönormien noudattamisessa, tietotekniikassa, kirjanpito-, laki-, vakuutus- ja pankkialalla sekä arvopaperimarkkinoihin liittyvillä aloilla;

14. Kehottaa komissiota ja jäsenvaltiota tukemaan EU:n kaupallisia intressejä edustavan toimiston perustamista Pekingiin ja kehottaa kehittämään Kiinassa kauppaa käyville EU-yrityksille taloudellisia ja sosiaalisia kysymyksiä koskevat menettelysäännöt;

15. Kehottaa komissiota yhdessä jäsenvaltioiden ja näiden alaa koskevien ammatillisten, kaupallisten ja työmarkkinajärjestöjen kanssa tarjoamaan asiantuntemustaan työryhmässä, joka voi avustaa Kiinan yhtenäismarkkinoiden kehittämisessä kestävän kehityksen periaatteen mukaisesti;

16. Toteaa, että EU:n tukema Shanghain China Europe International Business School on osoittautunut suureksi menestykseksi, joka vahvistaa EU:n elinkeinoelämän ja Kiinan elinkeinoelämän välisiä suhteita;

17. Kehottaa kansallista kansankongressia laatimaan vaiheittain ohjelman lainsäädännöllisistä uudistuksista, jotka ovat mukautettavissa markkinatalouden kehitykseen, jotka sisältävät ihmisten, pääomien, tavaroiden ja palvelujen vapaan liikkuvuuden Kiinan sisällä, ja joissa taataan erityisesti ulkomaisten investoijien oikeudet ja toiminta;

18. Kannattaa «yhden maan, kahden järjestelmän» periaatetta; kehottaa Kiinaa siitä huolimatta hyväksymään virikkeen, jonka Hongkongin edustama vapaakaupan ja oikeusvaltion malli sille antaa;

19. Kehottaa Kiinaa toteuttamaan perustuslaillisen demokratian, joka perustuu yleisiin periaatteisiin, mukaan lukien oikeusvaltion periaate, mielipiteenvapauden periaate, yhdistymisvapauden periaate, yksityisyyden kunnioittamisen ja suojaamisen periaate, kansalaisten koskemattomuuden periaate, oikeus saada puolueeton oikeudenkäynti, omistusoikeus ja kaiken omaisuuden vapaa käyttö- ja luovuttamisoikeus, sekä ulottamaan kiinteistöjen täyden yksityisen omistusoikeuden koskemaan maatalousmaata investointien ja tehokkuuden optimaalisen tason takaamiseksi;

II. Kansainväliset asiat

20. On vakuuttunut siitä, että EU:n on täysin hyödynnettävä mahdollisuutensa käydä hedelmällistä vuoropuhelua Kiinan kanssa, muun muassa Kaakkois-Aasian maiden järjestön (ASEAN) alueellisessa foorumissa sekä Euroopan ja Aasian huippukokouksessa (ASEM);

21. Pitää myönteisenä sitä, että Kiina on liittynyt ydinsulkusopimukseen, ydinasekokeiden kieltämistä koskevaan sopimukseen sekä kemiallisten aseiden kieltämistä koskevaan yleissopimukseen;

22. Pitää valitettavana sitä, että Kiina osallistuu ydinaseiden kehittämiseen Pakistanissa ja muilla alueilla ja että se toimittaa kemiallisia aseita ja ohjuksia Iranille;

23. Kehottaa Kiinaa lopettamaan poliittisen, sotilaallisen ja taloudellisen tukensa Burman sotilasjuntalle;

24. Pitää Kiinan ja sen naapurivaltioiden rajakiistoja koskevia sopimuksia myönteisinä, mutta on huolissaan siitä, että «strateginen liitto» Venäjän kanssa voi johtaa siihen, että Venäjä myy Kiinalle ennennäkemättömän määrän aseita;

25. Katsoo, ettei ole mitään syytä poistaa EU:n vuonna 1989 asettamaa Kiinaa koskevaa aseidenvientikieltoa ja kehottaa neuvostoa pyytämään jäsenvaltioita selvittämään, miten kieltoa noudatetaan, ja antamaan asiasta kertomuksen parlamentille;

26. Kehottaa Kiinaa hyväksymään jalkaväkimiinoja koskevan täydellisen kiellon ja osallistumaan Ottawan prosessiin, jonka päämääränä päästä asiassa nopeasti kansainväliseen sopimukseen;

27. Pitää myönteisenä sitä rakentavaa roolia, joka Kiinalla oli ratkaisun löytämisessä Pohjois-Korean ydinaseohjelmaan ja kehottaa Kiinaa, Yhdysvaltoja, Etelä-Koreaa ja Pohjois-Koreaa pyrkimään muodolliseen rauhansopimukseen; vaatii Kiinaa painostamaan enemmän Pohjois-Koreaa, jotta tämä aloittaisi mahdollisimman pian poliittiset ja taloudelliset uudistukset, jotka ovat ainoa keino, jolla maa voidaan saada pois kurjuuden kierteestä, johon se on nyt joutunut;

28. Kehottaa Kiinaa YK:n turvallisuusneuvoston jäsenenä käyttämään YK:n mekanismeja alueellisten alue- ja suvereniteettikysymysten ratkaisemiseen;

III. Ihmisoikeudet

29. Pitää tiettyjen lakien, kuten rikosprosessilain ja hallinnollisia seuraamuksia koskevan lain uudistamista myönteisenä kehityksenä, mutta katsoo, että ne eivät riitä takaamaan ihmisoikeuden täyttä kunnioittamista Kiinassa;

30. Kehottaa Kiinaa varauksitta allekirjoittamaan ja ratifioimaan kansalaisoikeuksia ja poliittisia oikeuksia koskevan kansainvälisen yleissopimuksen ja sen kaksi lisäpöytäkirjaa sekä taloudellisia, sosiaalisia ja sivistyksellisiä oikeuksia koskevan kansainvälisen yleissopimuksen, ja pitää myönteisenä Kiinan ilmoitusta siitä, että se aikoo allekirjoittaa viimeksi mainitun yleissopimuksen;

31. Kehottaa Kiinaa poistamaan kuolemanrangaistuksen ja tätä varten pyytää sitä viipymättä myöntämään lykkäystä teloituksille;

32. Katsoo, että vuonna 1995 aloitettua kahdesti vuodessa käytävää Euroopan unionin ja Kiinan välistä ihmisoikeuksia koskevaa vuoropuhelua tulisi jatkaa; vaatii, että komissio tiedottaa parlamentille ennen kutakin kokousta kokouksessa käsiteltävistä asioista ja sen jälkeen kokouksen tuloksista;

33. Kehottaa Kiinan hallitusta vapauttamaan henkilöt, jotka on vangittu tai muuten pidätetty sen vuoksi, että he ovat rauhanomaisella tavalla esittäneet kulttuurillisia, poliittisia tai uskonnollisia näkemyksiä;

34. Pyytää Kiinan hallitusta sallimaan Saharov-palkinnon voittajan Wei Jingshengin saapumisen Euroopan parlamentin vieraaksi;

35. Kehottaa kansallista kansankongressia kumoamaan todellisen, yksilönoikeuksia kunnioittavan oikeusvaltion kehityksen kanssa ristiriitaiset lakinsa ja kehottaa Kiinaa muuttamaan uusia «valtion turvallisuuden vaarantamista» koskevia lakeja siten, että ne vastaavat kansainvälisiä normeja, kumoamaan valtion turvallisuutta ja valtionsalaisuuksia koskevan lainsäädännön sekä varmistamaan kansalaisten suojan mielivaltaista pidättämistä, puolueellista oikeudenkäyntiä ja kidutusta vastaan;

36. Kehottaa Kiinan hallitusta perustamaan riippumattoman tutkintakomission tutkimaan «vastavallankumouksellisia» koskevien, nyt jo kumottujen lakien mukaan tuomittujen noin 2700 henkilön tapauksia;

37. Kehottaa Kiinaa noudattamaan kansainvälistä käytäntöä ja sallimaan kansainvälisten humanitaaristen järjestöjen säännöllisen ja luottamuksellisen pääsyn vankiloissa, pidätyskeskuksissa ja työleireillä olevien vankien luo sekä takaamaan riittävän lääketieteellisen hoidon kaikille vangittuina oleville;

38. Kehottaa Kiinaa lisäämään yhteistyötä kansainvälisten ihmisoikeusjärjestöjen, erityisesti YK:n erityisraportoijien kanssa, ja sallimaan ulkomaisten tarkkailijoiden säännöllisen pääsyn Tiibetiin, Itä-Turkestaniin (Xinjiangiin) ja sisä-Mongoliaan;

39. Tuomitsee Kiinan miehityksen Tiibetissä ja pyytää Kiinan hallitusta hyväksymään Dalai Laman ehdotuksen, jossa - asettamatta ennalta itsenäisyyskysymystä - pyydetään aloittamaan uudelleen neuvottelut siltä pohjalta, että tunnustetaan Tiibetin kansan kulttuurinen ja uskonnollinen riippumattomuus ja oikeus itsehallintoon;

40. Pitää myönteisenä kansallisen kansankongressin avointa kutsua, jonka mukaan Euroopan parlamentin jäsenet voivat vierailla Tiibetissä ja tutustua tilanteeseen «omin silmin»;

41. Pyytää Kiinan kansantasavallan viranomaisia aloittamaan kaikkien osapuolten kanssa poliittisen keskustelun, jolla mahdollistetaan rauhanomaisen ratkaisun löytyminen Itä-Turkestanin (Xinjiang) ja sisä-Mongolian kysymyksiin;

42. Vaatii Kiinaa parantamaan työoloja ja ryhtymään noudattamaan alan kansainvälisiä normeja asteittain, osaksi neuvottelemalla perustettavien riippumattomien ammattiyhdistysten kanssa, mahdollisesti OECD:n jäsenyyden yhteydessä, ja vaatii erityisesti EU:ta ja yhteisyritysten muita ei- kiinalaisia kumppaneita noudattamaan kansainvälisiä työolosuhteita koskevia normeja;

43. Kehottaa komissiota aloittamaan pakkotyötä ja vankiloissa tehtävää työtä koskevat tutkimukset Kiinassa neuvoston yleistä tullietuusjärjestelmää koskevien asetusten N:o 3281/94 ja 1256/96 9, 10 ja 11 artiklan mukaisesti;

44. Tuomitsee reaktion, jonka saivat osakseen YK:n ihmisoikeuksien alivaliokunnassa vuonna 1997 Kiinan tilannetta kriittisesti arvioineen päätöslauselman esittäjät, ja pyytää muita jäsenvaltioita osoittamaan solidaarisuutta Tanskalle, Irlannille ja Alankomaille, joita Kiinan hallitus on uhannut pakotteilla;

IV. Hongkong, Macao ja Taiwan

45. Katsoo, että Hongkongin ja Macaon tulevaisuus sekä niiden poliittisen, sosiaalisen ja taloudellisen vapauden säilyttäminen on EU:n kannalta ratkaisevan tärkeä asia ottaen huomioon Kiinan ja Ison-Britannian julistuksen vuodelta 1984 ja Kiinan ja Portugalin julistuksen vuodelta 1987;

46. Muistuttaa Kiinan ja Ison-Britannian yhteisessä julistuksessa annetusta sitoumuksesta, jonka mukaan «Hongkongin erityishallintoalueella on erittäin laaja itsehallinto, ulko- ja puolustusasiat poislukien» 50 vuoden ajan;

47. Kiinnittää huomiota siihen, että Hongkongin erityishallintoalueen peruslain 14 artiklassa todetaan, että «Kiinan keskushallituksen Hongkongin erityishallintoalueelle puolustusta varten sijoittamat sotilasvoimat eivät saa puuttua alueen paikallisiin asioihin»;

48. Korostaa, että Macaon peruslain 14 pykälä on antanut keskushallinnolle vastuun puolustuksesta, johon ei sisälly sotilasjoukkojen sijoittamista alueelle, koska Macaon erityishallintoalueen hallitus on vastuussa yleisen järjestyksen ylläpitämisestä;

49. Pitää myönteisenä Kiinan hallituksen sitoumusta olla ottamatta käyttöön kuolemanrangaistusta Hongkongissa tai Macaossa;

50. Vaatii Hongkongia ja Macaota koskevien kahdenvälisten sopimusten täytäntöönpanoa kaikilta osin;

51. Tuomitsee Kiinan hallituksen päätöksen hajottaa Hongkongin vaaleilla valittu lainsäädäntöneuvosto ja kieltäytyy tunnustamasta väliaikaisen lainsäädäntöneuvoston laillisuutta;

52. Panee merkille Kiinan Hongkongin ja Macaon asioista vastaavan ministeri Lu Pingin Euroopan parlamentille antaman lupauksen, jonka mukaan Hongkongissa järjestetään vapaat monipuoluevaalit vuoden 1998 alkupuoliskolla rajoittamatta minkään puolueen osanottoa;

53. Korostaa Macaon peruslain määräystä siitä, että lakia säätävä elin, joka on vuodesta 1976 saakka valittu enemmistöperiaatteella suoralla ja epäsuoralla vaalilla, pysyy virassaan ensimmäisenä lakia säätävänä elimenä vallansiirron jälkeen, ja panee merkille Kiinan viranomaisten antamat asiaa koskevat takeet;

54. Valittaa kansallisen kansankongressin pysyvän komitean peruslain vastaista päätöstä säätää kokoontumis- ja ilmaisuvapautta rajoittavia lakeja ja kumota peruslain vastaisesti osia Hongkongin vuoden 1991 Bill of Rights Ordinancen määräyksistä;

55. On hyvin huolestunut Kiinan turvallisuuden takaamiseksi säädettyjen lakien epädemokraattisesta luonteesta ja poliittisten yhdistysten ja järjestöjen kansainväliset suhteet kieltävästä määräyksestä, jonka Macaon erityishallintoalue peruslakinsa 23 pykälän mukaan joutuu tekemään vallansiirron jälkeen;

56. On päättänyt valvoa tarkkaan Hongkongin ja Macaon tilannetta luovutusten jälkeen tilanteeseen liittyvän kansainvälisen tärkeyden vuoksi erityisesti seuraavien seikkojen osalta:

- oikeuslaitoksen riippumattomuus

- Hongkongin erityishallintoalueen ensimmäisen lainsäädäntöneuvoston vaalien pikainen järjestäminen

- Macaon vaaleilla valitun lakia säätävän elimen toiminnan jatkuminen ja sen demokraattisuuden vahvistaminen

- säännöllisten ja ajan tasalla olevien kertomusten toimittaminen edelleen asianomaisille YK:n elimille kansalaisoikeuksia ja poliittisia oikeuksia koskevan kansainvälisen yleissopimuksen sekä taloudellisia, sosiaalisia ja sivistyksellisiä oikeuksia koskevan kansainvälisen yleissopimuksen mukaisesti

- sananvapautta, lehdistönvapautta, yhdistymisvapautta ja vapautta järjestää mielenosoituksia sekä poliittisten puolueiden ja yhdistysten sisäistä ja ulkoista toimintavapautta koskevien voimassa olevien sääntöjen ylläpitäminen ja näiden sääntöjen noudattaminen

- humanitaaristen järjestöjen ja ihmisoikeusjärjestöjen toiminnan vapauden takaaminen;

- kuolemanrangaistuksen kieltäminen ja vankien luovutuksen kieltäminen sellaisille maille, jotka määräävät kuolemanrangaistuksia tai elinkautisia vankeuksia

- kansallisuuden, etnisen alkuperän, kielen tai muun tekijän perusteella harjoitettavan syrjinnän kieltäminen

- pätevyyden perusteella nimitetyn riippumattoman virkamieskunnan säilyttäminen

- Portugalin oikeusjärjestelmän sekä alueella voimassa olevien kansainvälisten yleissopimusten ja asetusten mallin korostamiseen paikallisessa Macaon laissa liittyvän hankkeen loppuunvieminen ja lain kääntäminen kiinaksi;

- Macaon oikeusjärjestelmän autonomisointi ja paikallisten, kiinan ja portugalin kieltä osaavien tuomareiden, yleisten syyttäjien ja valtion virkamiesten koulutus ja näiden ammattikuntien täydentäminen;

57. Kehottaa komissiota laatimaan vuosittaisen kertomuksen Hongkongin ja Macaon poliittisesta ja taloudellisesta kehityksestä, ja pitää myönteisenä komission huhtikuussa 1997 antamaa Hongkongia koskevaa julistusta;

58. On päättänyt olla läheisessä yhteydessä Yhdysvaltojen kongressiin Yhdysvaltojen vuonna 1992 säätämän «Hong Kong Act» -lain pohjalta ja kehottaa komissiota sovittamaan ulkoisen kauppapolitiikkansa yhteen Yhdysvaltain hallituksen kanssa Hongkongin tilanteen kehittymisen mukaisesti;

59. Kehottaa jäsenvaltioita myöntämään pysyvän oleskeluluvan niille, jotka ovat vaarassa joutua poliittisen syrjinnän kohteeksi Hongkongissa;

60. Toteaa, että Peking ja Taipei ovat sitoutuneet tulevaisuudessa tapahtuvaan yhdistymiseen, mutta huomauttaa, että tällä hetkellä painostaminen tässä asiassa johtaisi konfliktiin;

61. Kehottaa Kiinaa kehittämään rauhanomaiset suhteet 22 miljoonan asukkaan Taiwaniin alueen vakauden edistämiseksi ja kehottaa Kiinaa sitoutumaan julkisesti olemaan missään tapauksessa käyttämättä voimakeinoja erimielisyyksissään Taiwanin kanssa;

62. Pyytää neuvostoa painostamaan Kiinan kansantasavaltaa, jotta se tunnustaisi Taiwanin tarpeen parantaa edustustaan kansainvälisissä järjestöissä, jotka tekevät ihmisoikeuksiin, työntekijöiden oikeuksiin, talousasioihin, ympäristöön sekä kehitykseen liittyvää yhteistyötä;

63. Pyytää komissiota Euroopan parlamentin päätöslauselmien mukaisesti avaamaan tiedotustoimiston Taipeihin.

64. Kehottaa puhemiestään toimittamaan tämän päätöslauselman neuvostolle, komissiolle, jäsenvaltioiden hallituksille, Kiinan kansantasavallan hallitukselle ja Kiinan kansalliselle kansankongressille.